**Familieråd**

* Familieråd er en måte å jobbe på der familien og nettverket er med på å finne gode løsninger.
* I samarbeid med Barneverntjenesten arrangeres et familieråd hvor målet er å komme fram til en plan som ivaretar barnet.

**Hva er et familieråd?**

* Familieråd er et frivillig hjelpetiltak med fokus på barnet.
* En koordinator hjelper familien med å planlegge og å gjennomføre selve familierådet.
* Til familierådet inviteres familien, slekt og andre som er viktige for barnet. Fagpersoner deltar kun på deler av møtet.

**Hvordan gjennomføres et familieråd?**

* Du selv eller Barneverntjenesten kan ta initiativ til familieråd. Sammen lager en spørsmål som familierådet skal diskutere og foreslå løsninger til
* Barneverntjenesten bruker en nøytral og uavhengig koordinator til å hjelpe familiene med å forberede og gjennomføre familierådet.  Koordinatoren har som oppgave å informere og besøke familie/ slekt, venner og andre viktige personer i nettverket som familien ønsker skal være med på familierådet.
* Familierådsmøtet gjennomføres. Et viktig prinsipp er at barnets interesser skal stå i fokus. Barnet er til stede på selve møtet. Møtet varer ca 3-6 timer og er delt inn i tre deler:

1. Alle deltakerne er tilstede, også koordinator og fagpersoner. Fagpersonene gir nødvendig informasjon om barnets situasjon. Denne informasjonen er gjennomgått med barnet og foreldrene på forhånd.
2. Kun familiens nære nettverk er tilstede. Familierådet skal diskutere og komme til enighet om en skriftlig plan for å forbedre situasjonen til barnet. Koordinator og den ansatte fra Barneverntjenesten kan kalles inn ved spørsmål underveis.
3. I tredje og siste del av møtet kommer koordinator og den ansatte fra barneverntjenesten inn igjen til familien for å få informasjon om planen. Barneverntjenesten vurderer da om planen godkjennes eller om det er ytterligere spørsmål som må drøftes.

Gjennomføringen av planen evalueres vanligvis med et eller flere oppfølgende familieråd.

**Tør jeg dette?**

Kanskje er du redd for at andre skal få vite om problemene dere strever med. Mange har prøvd familieråd og erfart at slekt og venner vil barn og foreldres beste. I en stor norsk undersøkelse fra 2006 anbefalte de fleste foreldre andre familier å arrangere et familieråd.

**Erfaringer fra deltakere i lokale familieråd:**

Ungdom: *«Bedre enn jeg trodde. Ga meg muligheten til å bli boende på Frøya.»*

Forelder: *«Heldige at vi fant en løsning slik at barnet mitt fikk bli på Frøya».*

Deltaker: *«Effektivt. Ikke så skremmende som vi trodde.»*

**Mer informasjon?**

Ønsker du mer informasjon om familieråd kan du lese mer på Budir sine nettsider: <https://www.bufdir.no/Global/nbbf/Barnevern/enbrosjyre_om_familierad.pdf> eller kontakte din lokale barneverntjeneste. Du kan også finne informasjon på YouTube. Der ligger det blant annet filmer laget av ungdom som selv har hatt familieråd.